
                                                                                     PATVIRTINTA
		Šakių rajono savivaldybės administracijos 
		direktoriaus 2024  m. vasario   d. įsakymu
		Nr. AT-

JAUNIMO INICIATYVŲ SKATINIMO PROJEKTŲ FINANSAVIMO 
2024 METŲ KONKURSO NUOSTATAI
 

I SKYRIUS
BENDROJI DALIS

1. Šakių rajono savivaldybės administracija (toliau – Administracija), įgyvendindama Mokymosi visą gyvenimą, jaunimo ir sporto programą (kodas 01), skelbia Jaunimo iniciatyvų skatinimo projektų (toliau – Projektų) finansavimo 2024 metų konkursą (toliau – Konkursą).

II SKYRIUS
REIKALAVIMAI PROJEKTŲ TURINIUI

2. Konkursu siekiama skatinti jaunimo saviraišką, įtraukimą į visuomeninę veiklą, suteikiant jauniems žmonėms galimybę realizuoti save ir įgyvendinti turimas novatoriškas / netradicines idėjas. Šiame konkurse bus finansuojami Projektai, kurie yra sugalvoti, suplanuoti ir įgyvendinami ne mažiau kaip dviejų 14–29 metų amžiaus grupės asmenų.
3. Vertinant Paraiškas prioritetai bus teikiami šiems Projektams:
3.1. įtraukiantiems vietos bendruomenės narius ir teikiantiems naudą bendruomenei, kurioje iniciatyvos autoriai gyvena ir veikia;
3.2. Projektai, skatinantys vietos bendruomenės jaunimo iniciatyvas;
3.3. įtraukiantiems iki šiol nedalyvavusį jaunimą į jaunimo veiklą;
3.4. iniciatyva kils ir bus įgyvendinama jaunų žmonių, kurie turi mažiau galimybių nei kiti jų bendraamžiai (pvz.: gyvena atokiose kaimo vietovėse; yra kilę iš socialiai remtinų šeimų ir kt.);
3.5. skatinantiems jaunimo verslumą, t. y. jauno žmogaus požiūrį, įgūdžius ir žinias, kurie leidžia atpažinti galimybę kurti pridėtinę vertę (tiek socialinę, tiek ekonominę) ir veiksmus, skirtus šiai galimybei panaudoti;
3.6. bendrojo lavinimo mokyklų mokinių savivaldos institucijų, mokyklose veikiančių būrelių, jaunimo mėgėjų meno kolektyvų ir kitų neformalių jaunimo grupių inicijuotų idėjų įgyvendinimui;
3.7. siekiantiems Jaunimo politikos žinomumo didinimo;
3.8. skatinantiems jaunimo įgalinimą ir dalyvavimą visuomeninėje veikloje;
3.9. turintiems papildomą finansavimą iš kitų šaltinių.
4. Konkursui teikiami Projektai turi siekti kokybiško rezultato (produkto), kuris atspindėtų dalyvių įgytą kompetenciją ir praktinį jos pritaikymą.
5. Konkursui teikiami Projektai turi atitikti šiuos principus: 
5.1. savanoriškumo; 
5.2. savarankiškumo;  
5.3. savivaldos;
5.4. lygių galimybių.
6. Konkursui teikiamuose Projektuose sporto varžybų, kultūros ir meno, politinių ir religinių renginių organizavimas, taip pat verslumo ir profesinėms žinioms bei kitokiai patirčiai įgyti skirtų renginių organizavimas gali būti tik kaip priemonė tikslams pasiekti, tačiau negali būti pagrindiniu Projekto tikslu, uždaviniu ar rezultatu.
7. Konkursui negali būti teikiami Projektai, kurių tikslas yra: 
7.1. atostogos ir turizmas; 
7.2. pelno gavimas. 
8. Taip pat programai negali būti teikiami Projektai, kurie:
8.1. kelia grėsmę žmonių sveikatai, garbei bei orumui, viešajai tvarkai; 
8.2. bet kokiomis formomis, metodais ir būdais išreiškia nepagarbą Lietuvos valstybės, tautiniams ir religiniams jausmams bei simboliams;  
8.3. bet kokiomis formomis, metodais ir būdais išreiškia smurto, prievartos, neapykantos ir narkotikų bei kitų toksinių medžiagų populiarinimą; 
8.4. bet kokiomis formomis, metodais ir būdais pažeidžia Lietuvos Respublikos Konstituciją, įstatymus ir kitus teisės aktus. 

III SKYRIUS
REIKALAVIMAI PAREIŠKĖJAMS

9. Projektų teikėjais gali būti jaunimo organizacijos, su jaunimu dirbančios organizacijos, registruotos Asociacijų įstatymo, Viešųjų įstaigų įstatymo, Religinių bendruomenių ir bendrijų įstatymo ar Labdaros ir paramos fondų įstatymo nustatyta tvarka bei neformalios jaunimo grupės, kurių vienas iš tikslų – į Šakių rajono jaunimą orientuota ir jaunimo poreikius atitinkanti veikla. 
10. Neformali jaunimo grupė, prieš pateikdama Paraišką, turi sudaryti Bendradarbiavimo sutartį su nevyriausybine organizacija arba biudžetine įstaiga dėl Projekto lėšų administravimo.
11. Ne mažiau kaip 2/3 Projekto vykdytojų turi būti jauni žmonės. Ne mažiau kaip 2/3 Projekto dalyvių turi būti jauni žmonės (14–29 metų amžiaus).
12. Vienas Pareiškėjas gali pateikti tik vieną Paraišką.

IV SKYRIUS
PARAIŠKŲ TEIKIMAS KONKURSUI

[bookmark: _Hlk66105732]13. Konkursui teikiamas Projektas turi būti aprašomas, užpildant Paraišką rajono savivaldybės administracijai dėl dalyvavimo Jaunimo projektų finansavimo konkursuose 2024 metais (toliau vadinama – Paraiška).
14. Paraiška turi būti pasirašyta asmens, turinčio teisę veikti juridinio asmens vardu, bei patvirtinta antspaudu, jeigu jis antspaudą privalo turėti.
15. Pareiškėjas kartu su Paraiška pateikia šiuos dokumentus:
15.1. juridinio asmens registracijos pažymėjimo ir įstatų kopijas (įstatuose yra nurodyta, kad organizacija vykdo veiklą su jaunimu);
15.2. raštą, kuriame nurodyti organizacijos / įstaigos banko rekvizitai;
15.3. bendradarbiavimo sutartį (taikoma neformalioms jaunimo grupėms).
16. Paraiška ir kartu su ja pateikti dokumentai turi būti tvarkingai parengti ir susegti, lapai sunumeruoti, dokumentų kopijos patvirtintos Pareiškėjo antspaudu (jeigu jis antspaudą privalo turėti) ir asmens, turinčio teisę veikti Pareiškėjo vardu, parašu.
[bookmark: _Hlk96332169]17. Paraiškos priimamos Šakių rajono savivaldybės viename langelyje (Bažnyčios g. 4, LT 71120 Šakiai ) arba elektroniniu būdu savivaldybe@sakiai.lt iki 2024 m. kovo 7 d. (įskaitytinai), arba gautos paštu su pašto žyma, rodančia, kad Paraiška išsiųsta iki 2024 m. kovo 7 d. (įskaitytinai). Ant voko turi būti užrašyta „Jaunimo iniciatyvų skatinimo 2024 metų projektų finansavimo konkursui“. Paraiškos, gautos vėliau kaip  2024 m. kovo 7 d., nebus priimamos. Vokas, gautas paštu su pašto žyma, rodančia, kad Paraiška išsiųsta po 2024 m. kovo 7 d., nebus atplėšiamas, bet bus grąžinamas besikreipiančiajai organizacijai.
18. Konkursui pasibaigus, Paraiškos pareiškėjams negrąžinamos.

V SKYRIUS
PROJEKTŲ VERTINIMAS IR ATRANKA

19. Sprendimą dėl lėšų skyrimo priima rajono savivaldybės Jaunimo reikalų taryba (toliau – SJRT), remdamasi Projektų vertinimo komisijos siūlymais bei kita susijusia informacija. Projektų vertinimo komisija įvertina paraiškas per 10 darbo dienų. SJRT  priima sprendimą dėl lėšų skyrimo artimiausiame SJRT posėdyje.
20. Konkursui pateiktą Paraišką vertina Projektų vertinimo komisija, pildydama Paraiškos vertinimo lentelę.
21. Sprendimai dėl lėšų skyrimo priimami balsuojant, posėdyje dalyvaujančių SJRT narių balsų dauguma. Kai balsai pasiskirsto po lygiai, lemiamą balsą turi SJRT pirmininko arba jo įgalioto SJRT nario balsas.
22. SJRT sprendimai įforminami protokolu, kurį pasirašo posėdyje dalyvavęs pirmininkas. SJRT posėdžius protokoluoja posėdžio sekretorius.
23. SJRT atrenka projektus, atsižvelgdama į surinktų balų skaičių, paskirsto lėšas ir pateikia savivaldybės administracijos direktoriui siūlomų lėšų paskirstymo protokolą. Direktorius ar jo įgaliotas asmuo per 3 darbo dienas priima sprendimą dėl Projektų finansavimo. Sprendimas yra įforminamas administracijos direktoriaus įsakymu.
24. Organizacijos / neformalios jaunimo grupės, nevykdžiusios arba pažeidusios sutartinius įsipareigojimus, pasirašytus su Šakių rajono savivaldybės administracija 2023 metais, netenka galimybės teikti projektų paraiškas Jaunimo projektų finansavimo konkursams, finansuojamiems iš 2024 metų Šakių rajono savivaldybės biudžeto lėšų.
25. Savivaldybės administracijos direktoriui priėmus galutinį sprendimą, konkurso rezultatai skelbiami interneto svetainėje www.sakiai.lt ir Projektų rengėjams tiesiogiai. Jokia kita informacija apie Projektų vertinimą nėra skelbiama.

VI SKYRIUS
PROJEKTŲ FINANSAVIMAS, VYKDYMAS IR KONTROLĖ

26. Pareiškėjas, prieš pasirašydamas sutartį su savivaldybės administracijos direktoriumi, turi elektroniniu paštu per 3 darbo dienas nuo rezultatų paskelbimo patikslinti preliminarią Projekto išlaidų sąmatą bei planuojamas įgyvendinti veiklas ir jas suderinti su rajono savivaldybės administracijos Jaunimo reikalų koordinatoriumi. 
27. Pareiškėjas ir Administracija, vadovaudamiesi patikslintais ir suderintais duomenimis, sudaro Sutartį, kurioje aprašomi organizacijos įsipareigojimai, finansavimo dydis, finansavimo teikimo terminai, lėšų naudojimo, atskaitomybės ir atsakomybės sąlygos.
[bookmark: _Hlk126592819]28. Savivaldybės biudžeto lėšų dydis vieno Projekto dalyvio maitinimui negali viršyti 50 procentų Sutarties pasirašymo metu galiojusios Bazinės socialinės išmokos dydžio (t. y. iki 27,5 Eur per dieną).
29. Sutartis sudaroma ne vėliau kaip per 5 darbo dienas nuo oficialios konkurso rezultatų paskelbimo dienos. 
30. Jei Pareiškėjui Projekto įgyvendinimui buvo skirtas finansavimas iš dalies, t. y. SJRT skirta suma mažesnė, negu organizacija prašė Paraiškoje, – tai organizacija, sudarydama sutartį su Administracija, turi teisę keisti savo projektinės veiklos apimtį, bet neturi teisės keisti Paraiškoje aprašytos veiklos turinio ir tikslų. 
31. Finansuojamos gali būti tik su Projekto įgyvendinimu susijusios išlaidos, padarytos nuo Sutarties pasirašymo dienos iki 2024 m. gruodžio 31 d. Didžiausia vienam Projektui skiriama pinigų suma 1000,00 (vienas tūkstantis) eurų.  
32. Netinkamos finansuoti laikomos šios išlaidos: 
32.1. baldams, transporto priemonėms, ryšių priemonėms, kompiuterinei įrangai, medicininei įrangai ir kitam inventoriui (didžiausia ilgalaikio materialiojo turto vertė iki 500 (penkių šimtų) eurų); 
32.2. Projekto parengiamajam etapui (parengiamojo etapo išlaidos yra visos išlaidos, susijusios su veikla, vykdyta prieš pateikiant Paraišką savivaldybei).
33. Pareiškėjas privalo:
33.1. kiekvienam ketvirčiui pasibaigus, iki kito ketvirčio pirmo mėnesio 5 dienos, teikti savivaldybės administracijos Apskaitos skyriui ketvirtinę Biudžeto išlaidų sąmatos įvykdymo ataskaitą ir Projekto įgyvendinimo priemonių vykdymo ataskaitą; 
33.2. įgyvendinus Projektą, savivaldybės administracijos Jaunimo reikalų koordinatoriui pateikti Projekto įvykdymo ataskaitą (atsiskaitoma už veiklą, kuriai buvo skirtos lėšos, nurodomi Projekto metu pasiekti rezultatai). Prie Projekto veiklos ataskaitos gali būti pridėta turima rašytinė ir vaizdinė medžiaga, susijusi su Projekto įgyvendinimu;
33.3. baigti įgyvendinti Projektą iki einamųjų metų gruodžio 31 d.;
33.4. grąžinti Administracijai nepanaudotas lėšas iki einamųjų metų gruodžio 20 d., jeigu tokių yra;
33.5. viešinti Projektą, kad visuomenė daugiau sužinotų apie įgyvendintas Projekto veiklas ir Projekto rezultatus bei skirtą finansavimą iš rajono savivaldybės biudžeto lėšų Mokymosi visą gyvenimą, jaunimo ir sporto programos.
34. Administracija pareiškėjui teikia visą reikalingą dalykinę ir metodinę pagalbą, susijusią su Projekto įgyvendinimu.
35. Administracija turi teisę atlikti Projekto įgyvendinimo ir lėšų panaudojimo teisingumo ir tikslingumo auditą.
36. Administracija nutraukia sutartį su Pareiškėju ir išieško skirtas lėšas, kai:
36.1. nustatoma, kad skirtos lėšos naudojamos ne pagal paskirtį;
36.2. paaiškėja, kad buvo pateikta klaidinga ar neteisinga informacija, pildant Paraišką ar įgyvendinant Projektą.
37. Administracija ir SJRT užtikrina finansuotų projektų įgyvendinimo stebėseną ir vizitavimą  aplankant Projektų įgyvendintojus vietose.

VII SKYRIUS
BAIGIAMOSIOS NUOSTATOS

38. Už informacijos ir pateiktų duomenų tikslumą, gautų lėšų buhalterinės apskaitos tvarkymą atsako Pareiškėjas Lietuvos Respublikos įstatymų nustatyta tvarka.
39. Pareiškėjui elektroniniu paštu savivaldybės administracijos Jaunimo reikalų koordinatoriaus siunčiami klausimai, prašymai, susiję su Paraiškos teikimu konkursui ar jos tikslinimu, laikomi oficialiais. 
40. Teikdamas Paraišką, Pareiškėjas sutinka, kad su Paraiška susijusi informacija būtų skelbiama Šakių rajono savivaldybės interneto svetainėje www.sakiai.lt.
________________________________________






